མར་སྙུང་བྱམས་པ་གླིང་ནི་ཀན་ལྷོ་བོད་རིགས་རང་སྐྱོང་ཁུལ་ལིན་ཐན་རྫོང་ཆུ་བོ་ཞང་གི་ཁོངས་སུ་ཆགས།དགོན་སྡེ་འདི་ནི་ལོ་རྒྱུས་རིང་ཞིང་རིག་གནས་ཀྱི་འོད་སྟོང་འཕྲོ་བའི་དགོན་རྙིང་ཞིག་ཡིན།མིང་རྒྱལ་རབས་ཀྱི་གོང་མ་ཡུང་ལའོ་ཁྲི་ལོ་གསུམ་པ་སྟེ་རབ་བྱུང་བདུན་པའི་ཤིང་བྱ༡༤༠༥ལོར་དཔལ་ལྡན་དབང་ཕྱུག་གིས་སྟོང་དཔོན་གྱི་གོ་གནས་རྒྱུད་འཛིན་བྱས་པའི་རྗེས་སུ།གྲྭ་བ་བརྒྱ་ལྷག་ཁྲིད་ནས་ཐོ་ཇུའིལིན་ཐནཔཱེ་ཡཱང་ཕའོ་སྡེ་བ་རུ་མར་སྙུང་དགོན་པ་གསར་འདེབས་མཛད།ཁོས་མིང་རྒྱལ་རབས་ཀྱི་དམག་དཔོན་ཚའོ་གོ་ཀུང་གི་རྗེས་སུ་འབྲངས་ཏེ་ཏའེ་ཀྲོའུད་ལྟ་ཐེ་བོ་རྫོང་ཁོངསའདུལ་པར་བྱས་རྗེས་བཞག་པས།ཁོང་ལ་ཆེས་ཆེར་སྐྱོབ་མཛད་ས་མ་ཏིབཀྴི་དང་བླ་དཔོན་ཟིན་ཀོང་གི་ཆོ་ལོ་གནང་།ཏ་ཆིང་གོང་མ་ཅཱ་ཆིན་གྱི་སྐབས་སུ་སྐུ་ཕྲེང་བཞི་བ་སངས་རྒྱས་ཚེ་རིང་ལ་ཆེད་སྐྱོང་བསྒོམ་གསལ་ངོ་མཚར་སློབ་དཔོན་གྱི་ཆོ་ལོ་གནང་ཟེར།ཆིང་གོང་མ་ཅཱ་ཆིན་གྱི་སྐབས་སུ་སྐུ་ཕྲེང་ལྔ་བ་ཤོ་བ་རྒྱལ་མཚན་པེ་ཅིན་ལ་གོང་མར་དགོན་མིང་ཞུ་བར་ཕེབས་པ་ལ་གོང་མས་མར་སྙུང་དགོན་བྱ་བའི་དགོན་པའི་མཚན་དེ་གནང་།དགོན་པ་འདི་བཏབ་པ་ནས་ད་ལྟའི་བར་ལོ་དྲུག་བརྒྱ་ལྷག་འདས།དེའི་རིང་ལ་མཁས་བཙུན་བཟང་པོའི་ཡོན་ཏན་གྱིས་མངོན་པར་མཐོ་བའི་སྐྱེས་ཆེན་དམ་པ་འགའ་རེ་བྱོན།དེ་དག་ལས་ལ་ལ་ནི་པེ་ཅིན་ལ་ཕེབས་ནས་སྐབས་དེའི་གོང་མར་དབང་ལུང་སོགས་ཀྱི་ཆོས་ཕུལ་བ་དང་།ལ་ལ་སོག་པོ་དང་མན་ཇུ་རིགས་ཀྱི་ཆིན་བང་གིས་དགོན་པའི་བདག་པོར་བཀུར།དེ་བས་མཚན་སྙན་གྱི་གྲགས་པ་ཆེས་ཆེར་རྒྱས་པའི་ཟིན་ཀོང་སྐུ་ཕྲེང་དྲུག་པ་མཐའ་དབང་རྒྱལ་མཚན་གྱི་ནུ་བོ་བཀྲ་ཤིས་གྲགས་པ་ནི་མཁས་ཤིང་གྲུབ་པའི་སྐྱེས་ཆེན་དམ་པ་ཞིག་ཡིན་ལ།བན་ལི་ཁྲི་ལོ་བཅུ་བཞི་པ་སྟེ་རབ་བྱུང་བཅུ་པའི་ཤིང་བྱསྤྱི་ལོ༡༥༨༥ལོར་པེ་ཅིན་ལ་ཕེབས།གོང་མས་ཆོས་སྐྱོང་སྒོམ་གསལ་ངོ་མཚར་སློབ་དཔོན་ཞེས་པའི་ཆོ་ལོ་དང་ཧོ་ཐོག་ཐུའི་ཆོ་ལོ་གནང་།ཆིང་རྒྱལ་རབས་ཀྱི་དུས་མཇུག་གི་བར་བླ་རབས་བཅུ་ལྷག་འཁྲུངས་ཤིང་སོག་པོ་དང་མན་ཇུ་རིགས་ཀྱི་དད་ལྡན་མང་ཚོགས་ཀྱིས་བཀུར་གཟོ་ཆེན་པོ་བྱས།ཟིན་ཀོང་སྐུ་འཕྲེང་བཅུ་བ་གྲགས་པ་རྒྱ་མཚོ་གོང་མ་ཆན་ལུང་གི་བཀའ་ལྟར་པེ་ཅིན་ལ་ཕེབས་ནས་ཡོངས་འཛིན་དུ་བཀུར།སོག་པོའི་ཀྲིན་ཧོང་ཆིས་དགོན་པའི་ཁྲི་བར་བཞུགས།ཟིན་ཀོང་སྐུ་ཕྲེང་བཅུ་གཅིག་པ་ཚུལ་ཁྲིམས་རྒྱལ་མཚན་གྱི་སྐུ་གཅེན་ངག་དབང་རིན་ཆེན་གྱིས་གོང་མ་ཆན་ལུང་ཁྲི་ལོ་བཅུ་བཞི་བ་སྟེ་རབ་བྱུང་བཅུ་གསུམ་པའི་ས་སྦྲུལསྤྱི་ལོ༡༧༤༩ལོར་ཀུང་ཁྲང་ཧྥུའུད་ལྟའི་ཀན་སུའི་ཞིང་ཆེན་ལུང་ཞི་རྫོངབན་ཧྲོའེ་ཟི་བྱ་བའི་དགོན་པ་བསྐྱངས།མར་སྙུང་དགོན་པ་འདིའི་དགོན་ལག་ལ།དྲིན་དྲན་རི་ཁྲོད་དང་ཆུ་ལུང་རི་ཁྲོད།ལོ་རུ་རི་ཁྲོད།བྲག་སྒམ་ནང་རི་ཁྲོད།མདོ་རྩ་རི་ཁྲོད།ཨ་སྨོན་རི་ཁྲོད།ཕན་ཡོན་རི་ཁྲོད།རྒྱལ་ལུང་རི་ཁྲོད་སོགས་ཡོད།དགོན་པ་ཆེས་ཆེར་དར་དུས་གྲྭ་བ་དགུ་བརྒྱ་ལྷག་བཞུགས་སྐད།དགོན་འདིར་བླ་སྤྲུལ་བརྒྱད་བཞུགས་པའི་དང་པོ་མར་སྙུང་སྐུ་ཕྱོགས་ནིཡོངས་གྲགས་ལ་བླ་མ་ཆེ་བ་ཟེརགོང་མ་ཆན་ལུང་སྐབས་ཀྱི་དགོན་བདག་གི་རྒྱུད་པ་བསོད་ནམས་བློ་བཟང་ཉི་མ་སྐུ་གཤེགས་རྗེས་སྤྲུལ་སྐུ་མཁར་ཆེན་ནས་འཁྲུངས་པ་དགོན་པར་དྲངས་ཏེ་མར་སྙུང་སྐུ་འཕྲེང་དང་པོ་སྟེ་བླ་མ་ཆེ་བར་བཀུར།བླ་རབས་བདུན་བྱོན།སྐུ་འཕྲེང་བདུན་པ་མེང་གོ་ལོ་བཅུ་དགུ་པ་སྟེ་རབ་བྱུང་བཅུ་དྲུག་པའི་ལྕགས་རྟསྤྱི་ལོ༡༩༠༣ལོར་ཁང་ཐོག་ནས་ལྷུང་སྟེ་སྐུ་གཤེགས།བླ་མ་གཉིས་པ་ནི་མཁར་ཆེན་པ་བློ་བཟང་ལེགས་བཤད་རྒྱ་མཚོ་སྟེཡོངས་གྲགས་ལ་བླ་མ་ཆུང་བ་ཟེར།མཱ་བསྟན་པའི་རྒྱལ་མཚན་གྱི་རྒྱུད་དུ་གཏོགས།བླ་མ་ཆེ་བ་དང་ཆུང་བ་ཞེས་པ་དེ་དགོན་བདག་གི་རྒྱུད་པ་གདན་སར་བཀོད་པ་ལ་ཟེར།ཁོ་ཚོར་དགོན་བདག་གི་དབང་ཆ་ཡོད།དེའི་འཕྲོར་བླ་མ་མར་སྙུང་རབ་འབྱམས་པ་དང་སྐྱ་བླ་མ།བླ་མ་གོར་ལུང་ནང་བ།མར་སྙུང་ཆོས་རྗེ་ནམ་མཁའ་རྒྱལ།ཨ་མྱེས་སྨ་ར་ཅན་དང་ཆོས་རྗེ་ཀུན་སྤངས་བློ་བཟང་དར་རྒྱས་སོགས་འཁྲུངས་མྱོང་།